和雪吟
作者：衛宗武
朝代：宋

paragraphs: 庖無美炙惟野䔩，爨無積薪用勞軸。
夜半烹酒和雪吞，賸喜吾廬銀作屋。
須臾清氣散入脾，不覺吟肩樓聳玉。
映書更宜剔魚蠹，擁被那肯作龜縮。
飽看衮衮來玉塵，搥璧斷圭隨所觸。
地凝瑞氣盈欲尺，水剪飛霙出猶六。
化工纖巧妙無倫，春卉秋葩總成僕。
最欣歲歲爲農祥，散作陽和徧雲谷。
去年一白兆年豐，幸爲民力舒窮蹙。
今年將見臘前三，欲爲民生洗荼毒。
不思金帳飲羊羔，不思朱門厭酒肉。
目前多幸苟全生，稍得伸眉猶勝哭。
可憐赤子寒欲僵，生理不遺升斗蓄。
憂時老杜徒詠嗟，破廬凍死寧令獨。
閉門猶喜得高眠，絕勝魯公書食粥。